Lutikat terveyden- ja sosiaalihuollon yksiköissä

Tämä toimintaohje antaa ohjeet henkilökunnalle siitä, miten toimia, jos yksikköön tulee hoitoon potilas, jonka kotona tiedetään tai perustellusti epäillään olevan lutikoita tai jos yksikössä todetaan lutikoita.

**Yleistä lutikoista**

Lutikka (seinälude) on litteä, punertavanruskea ja 3,5-5,5 millimetrin pituinen hyönteinen (kuva 1). Lutikka käyttää ravinnokseen ihmisen verta, jota se imee yöllä ihmisen nukkuessa. Tyypillinen merkki lutikoista ovat kutiavat, turvonneet purentajäljet potilaan kehossa. Ne ovat usein rivissä tai rykelmissä. Puremat ovat kivuttomia, mutta herkistymisen seurauksena puremakohtiin voi kehittyä kutisevia näppylöitä, rakkuloita tai nokkosihottumaa. Lutikan puremia pidetään helposti infektiona, syyhynä tai muiden hyönteisten puremina.

****

Kuva 1. Lutikka

Lutikat ovat piiloutuneena asuntojen rakenteissa tai huonekaluissa kuten sängyn jaloissa ja päädyissä, petivaatteissa ja seinänraoissa. Ulostetahrat ovat mustia pisteitä luteen suojapaikkojen läheisyydessä tai vuodevaatteissa. Lutikat voivat kulkeutua hoitopaikkoihin potilaiden ja heidän tavaroidensa mukana.

Lutikoiden pesiytyminen yksikköön voi johtaa mittaviin torjuntatoimiin. Siksi on tärkeää, että lutikat havaitaan ja niiden torjunta aloitetaan heti. Terveyden- ja sosiaalihuollon yksiköissä (sairaalat, vanhainkodit, ryhmäkodit, palvelutalot, asuntolat jne.) yleensä lutikkatorjuntatyön tekee tuholaistorjuntayritys, jonka antamia ohjeita noudatetaan aina tarkasti.

**Toimenpiteet, jos hoitoon tulevan potilaan kotona tiedetään tai perustellusti epäillään olevan lutikoita:**

1. Potilas hoidetaan tavanomaisin varotoimin. Kuitenkin suojatakki ja tehdaspuhtaat suojakäsineet ovat tarpeen, jos potilaalla on silmin nähtävissä lutikoita.
2. Ohjaa potilas ensin suihkuun. Jos suihku ei ole mahdollista, potilas pestään muuten. Vaihda puhtaat vaatteet.
3. Laita potilaan likaiset vaatteet (kestää 60 ast.pesua) suoraan veteen liukeneviin pyykkipusseihin ja toimita ne pestäväksi pesulaan. Merkitse pyykkipussin päälle ”lutikkapyykki” tai vastaava oman pesulan käytännön mukainen merkintä. Tarkista aina vielä omasta pesulasta tarkemmat ohjeet. Jos yksikössä on pesukone, laita vaatteet suoraan pesukoneeseen ja pese ne 60 asteessa. Kuivausrummun käyttöä suositellaan.
4. Pakkaa potilaan mukana tulleet muut tavarat/vaatteet tiiviisti muovipussiin ja laita ne lämpökäsiteltäväksi. Potilaan tavarat voidaan lämpökäsitellä saunassa lauteiden yläosassa (80 astetta, vähintään kaksi tuntia). Lämpökäsittely suoritetaan heti potilaan saavuttua. Poista tavaroista kuumaa kestämättömät tuotteet, kuten kosmetiikka.
5. Jos yksikössä lämpökäsittely ei ole mahdollista, niin säilytä tavarat koko hoitojakson ajan tiiviisti muovipusseihin suljettuna varastossa tai pyydä potilasta tai omaista toimittamaan tavarat pois.
6. Jos hoitoon tuleva potilas asuu taloyhtiössä on tärkeää myös ohjeistaa potilasta/omaista ottamaan yhteyttä oman asunnon isännöitsijään.

**Toimenpiteet, jos yksikössä todetaan lutikoita:**

1. Aloita torjuntatoimet heti.
2. Poistu huoneesta ja sulje huoneen ovi. Huoneesta ei oteta mitään mukaan eikä huoneeseen kuljeta turhaan.
3. Huoneessa ollut potilas viedään mahdollisimman pian suihkuun.
4. Levitä suihkutilassa lattialle valkoinen paperi tai lakana, jonka päälle potilas riisuu kaikki päällään olevat vaatteet. Laita vaatteet suoraan veteen liukeneviin pyykkipusseihin ja toimita ne pestäväksi pesulaan. Merkitse pyykkipussin päälle ”lutikkapyykki” tai vastaava oman pesulan käytännön mukainen merkintä.
5. Jos yksikössä ei ole pesulapalveluita käytössä, laita vaatteet suoraan pesukoneeseen ja pese ne välittömäsi 60 asteessa. Kuivausrummun käyttöä suositellaan.

Jos pestäviä vaatteita ei saada suoraan pesukoneeseen, pakkaa ne muovipusseihin ja sulje ne hyvin.

1. Kerää jätteet muovipussiin, joka suljetaan huolellisesti ja varustetaan merkinnällä esim. ”lutikka”. Käsittele jätepusseja niin ettei synny vaaraa pussin aukeamisesta tai rikkoutumisesta. Jätepusseja ei saa laittaa jätekuiluun.
2. **Ota yhteys kiinteistöhuoltoon, joka järjestää tuholaisten torjunnan. Heiltä saat tarkempia toimintaohjeita ja ohjeet siitä, koska huoneen voi ottaa käyttöön.**
3. Jos Oysin rakennuksista löytyy lutikoita, niin informoi niistä myös Infektioiden torjuntayksikköä puh. 040 506 2094 (hygieniahoitajat).

**Lähteet:**

Laine M. ym (2008). Lutikan puremat yleistyvät. Duodecim 2008; 124:305-8.

Laine J. & Nieminen M. (2018). Iholoiset. Kirjassa: Hoitoon liittyvien infektioiden torjunta. Anttila V-J. ym.(toim.) 7. uudistettu painos 2018. Juves print. Suomen yliopistopaino Oy, Helsinki.

Varsinais- Suomen sairaanhoitopiirin sairaalahygienia- ja infektioiden torjuntayksikön laatima Luteiden torjunta- ohje. Päivitetty 1.11.2016.

Taysin infektioiden torjuntayksikön laatima lutikka-ohje. Päivitetty 27.3.2018.